b'\n_START_ARTICLE_\nGustaf Creutz\n_START_PARAGRAPH_\nCarl Gustaf Creutz (10. toukokuuta 1683 Pernaja \xe2\x80\x93 13. elokuuta 1746) oli suomalaissyntyinen kenraalimajuri ja Oulun l\xc3\xa4\xc3\xa4nin kuvern\xc3\xb6\xc3\xb6ri._NEWLINE_H\xc3\xa4nen vanhempansa olivat Turun hovioikeuden presidentti everstiluutnantti kreivi Johan Creutz ja Anna Johanna omaa sukua Sparre (k. 1712). H\xc3\xa4n aloitti sotilasuransa Viipurin kaksikkaisratsuv\xc3\xa4kirykmentin kornettina 7. joulukuuta 1700 ja h\xc3\xa4net ylennettiin joukko-osastossaan luutnantiksi 16. tammikuuta 1701. H\xc3\xa4net siirrettiin 26. marraskuuta Turunl\xc3\xa4\xc3\xa4nin kolmikkaisratsuv\xc3\xa4kirykmenttiin ratsumestarina ja 1. elokuuta 1703 edelleen ratsumestarina Tiesenhausenin liivinmaalaiseen ratsuv\xc3\xa4kirykmenttiin._NEWLINE_H\xc3\xa4n palasi 4. helmikuuta 1706 Turunl\xc3\xa4\xc3\xa4nin kaksikkaisratsuv\xc3\xa4kirykmenttiin majuriksi ylennettyn\xc3\xa4, mist\xc3\xa4 h\xc3\xa4net siirrettiin 24. marraskuuta Turun ja Porin l\xc3\xa4\xc3\xa4nin kolmikkaisskvadroonan everstiluutnantiksi. H\xc3\xa4n siirtyi 4. lokakuuta 1709 everstiluutnantiksi Turunl\xc3\xa4\xc3\xa4nin ratsurykmenttiin, miss\xc3\xa4 h\xc3\xa4net ylennettiin everstiksi 4. hein\xc3\xa4kuuta 1719._NEWLINE_H\xc3\xa4net m\xc3\xa4\xc3\xa4r\xc3\xa4ttiin Pohjanmaan jalkav\xc3\xa4kirykmenttiin everstin arvoisena, mutta everstiluutnantin teht\xc3\xa4v\xc3\xa4\xc3\xa4n. H\xc3\xa4net ylennettiin 1722 kenraalimajuriksi. H\xc3\xa4n oli rykmentinkomentajana 16. toukokuuta alkaen, kunnes h\xc3\xa4net siirrettiin \xc3\x84lvsborgin jalkav\xc3\xa4kirykmentin komentajaksi huhtikuussa 1739. 16. elokuuta alkaen h\xc3\xa4n oli Oulun l\xc3\xa4\xc3\xa4nin kuvern\xc3\xb6\xc3\xb6rin\xc3\xa4._NEWLINE_H\xc3\xa4n kuoli 13. elokuuta 1746 matkalla Tukholmasta Vaasaan. H\xc3\xa4net on haudattu Vaasan kirkkoon._NEWLINE_H\xc3\xa4n avioitui 1707 Hedvig Helena Maydellin kanssa. Pari sai kolme poikaa, joista kaksi palveli Pohjanmaan jalkav\xc3\xa4kirykmentin upseereina ja kolmas henkikaartissa kersanttina.'